Keld Albrechtsen (EL), 2001-03-14:
Nu er det i dagspressen fremgået, at regeringen ikke har kunnet afklare, hvilke sanktioner vi kommer ud for, om vi får en bøde for eksempel, hvis vi kommer ud for en stikprøvekontrol og så ikke kan legitimere os.
I Radioavisen nu her til morgen kl. 8 blev det oplyst, at der vil komme sådanne stikprøvekontroller på danske motorveje.
Hvis man sidder i en bus, vil man kunne komme ud
for en stikprøvekontrol; hvis man kører ind i København eller Århus for eksempel, ja, så skal passagererne i bussen altså kunne fremvise en eller anden form for legitimation.
Jeg synes, at det faktisk bliver ret politistatsagtigt, at vi skal til at leve under sådan et system, hvor man bliver standset på gader og jernbanestationer osv. og bliver bedt om at legitimere sig.
Men hvad sker der, hvis man ikke kan legitimere sig?
Og hvilke retningslinjer har regeringen udsendt til politiet i den her anledning?
»Vil regeringen sikre, at personer, som opholder sig i Danmark og ikke umiddelbart kan fremvise pas, ikke bliver straffet, blot fordi de ikke har passet på sig, når de standses af politiet, og vil ministeren tage initiativ til, at der på EU-plan skabes sikkerhed for, at man ikke som turist kan blive straffet for at gå i byen eller tage sig en svømmetur uden at have sit pas på sig?«
Skriftlig begrundelse
Schengenreglerne skaber en uklar retstilstand, hvor man som turist risikerer, at få problemer, fordi man f.eks. opbevarer sit pas i en hotelboks i stedet for at svømme rundt med det i badevandet.
Schengenreglerne indebærer nemlig, at man altid skal kunne fremvise sin gyldige Schengenlegitimation - altså passet eller et statsligt ID-kort - hvis man standses af politiet med henblik på stikprøvekontrol.
Ifølge Aktuelt 2. marts 2001 er det ikke afklaret, hvad der sker i Danmark, hvis man som turist standses af politiet og ikke umiddelbart kan fremvise passet.
Men man risikerer muligvis en bøde eller en advarsel, hvilket jo vil være helt urimeligt.
Det må også afklares, om politiet kan kræve, at en dansker, som politiet umiddelbart antager for at være udlænding, skal vise pas, hvis vedkommende f.eks. standses på en banegård.
Endelig må det selvfølgelig sikres, at danske turister ikke udsættes for bøder eller andre straffe i udlandet, hvis de ikke umiddelbart kan vise deres pas, f.eks. fordi deres hotel har inddraget det med henblik på at foretage Schengenregistrering.
Nu fremgår det, at politiet, når Schengenreglerne træder i kraft, skal have adgang til at standse et køretøj inde i landet med henblik på at kontrollere, om køretøjet transporterer en eller flere udlændinge, der er indrejst ulovligt i Danmark.
Og det vil sige, at politiet altså nu skal ud at stikprøvekontrollere køretøjer, men altså også tog
og busser osv., for at kontrollere, om vi nu er ulovlige indvandrere. Det er jo ikke sådan, at politiet tidligere i Danmark har lavet sådanne stikprøvekontroller.
Er det ikke korrekt?
Det er faktisk noget nyt i Danmark, at vi skal til at udsættes for sådan nogle stikprøvekontroller.
Det er ellers noget, vi har kendt f.eks. fra tidligere østeuropæiske diktaturstater.
Det er jo ikke noget, der har været almindeligt i Danmark.
Da har der skullet foreligge en konkret mistanke.
Hvis politiet f.eks. henvendte sig til mig for at få legitimation, skulle der foreligge en konkret mistanke om, at jeg havde begået et eller andet ulovligt.
Men nu skal man altså rundt at lave disse punktkontroller, som blev omtalt i Radioavisen i morges.
Jeg synes, det er meget ubehageligt. Jeg ville gerne have, hvis regeringen kunne udsende retningslinjer til befolkningen om: Når vi nu skal leve i sådan en politistat, hvad er det så for legitimation, vi skal bære rundt på?
Hvordan skal man forholde sig, når man bliver udsat for sådan en punktkontrol?
Hvad skal man gøre, når politiet kommer ind?
Har man ret til at nægte at vise legitimation?
Hvad sker der, hvis man nægter det og ikke vil medvirke i det?
Så vil jeg bede ministeren også besvare den del af mit spørgsmål, som vedrører, hvad der sker i udlandet, i Spanien f.eks., hvis man dér, f.eks. fordi man er ude at bade, ikke har sit pas på sig.